Svend Auken (S), 1998-12-11:
Jeg tror ikke, fru Aase D. Madsen er klar over, hvor relevant et spørgsmål det egentlig er, hun rejser her.
For det er faktisk en lidt ejendommelig retsstilling, vi har i Danmark: Vi har en naturbeskyttelseslovgivning, der gælder kystzonen på land, om jeg så må sige, men der findes ingen naturbeskyttelseslovgivning af kystzonen til havs.
Den reguleres efter de almindelige regler om kystbeskyttelse osv., altså anliggender, der hører under Trafikministeriet og andre ministerier, som arbejder med dette, og det er egentlig en anomali, som jeg ikke bare kan rette op på her. Til gengæld kan jeg forsikre fru Aase D. Madsen om, at de store havvindmølleparker, vi bygger, vil ligge langt længere end 300 m ude i vandet.
Det er netop det geniale ved det, havde jeg nær sagt: Vi får nogle store, velfungerende vindmølleparker langt væk fra kysten, idet vi har gavn af, at vi har lavvandede havområder forholdsvis tæt på os.
Jeg ville jo være et slemt skarn, hvis jeg ikke anerkendte oppositionspartiernes omsorg for genbrugstanken.
For de forslag, vi skal behandle under dette og de følgende punkter på dagsordenen, er alle genbrugsforslag, og vi vil naturligvis gerne diskutere de forslag, også dem, vi ikke kan støtte, og vi er i gang med energireformforhandlinger, hvor netop disse temaer vil indgå. Vi er i gang med opfølgningen af de beslutninger, der er truffet i Kyoto og i Buenos Aires med hensyn til det internationale klimaarbejde, og vi har et betydeligt regionalt samarbejde om de her spørgsmål, hvor også spørgsmålet om fælles gennemførelse spiller en rolle.
Men vi kan ikke støtte forslaget om at afskaffe CO2-afgifterne på erhvervslivet.
Temaet har været til debat længe.
CO2-afgifterne blev i sin tid gennemført af et flertal uden om den daværende regering, og de har siden været angrebet ved talrige lejligheder.
Tidspunktet for denne genfremsættelse er, synes jeg, meget dårligt valgt, for vi er midt i forhandlingerne om energireformen, og om ca. 1 måned offentliggøres en omfattende evaluering af hele den grønne afgiftspakke.
Til den tid vil vi have et langt bedre grundlag for at diskutere afgifts- og tilbageføringsordninger, men lad mig allerede nu forklare sammenhængen i det nuværende system for at begrunde regeringens afvisning af forslaget:
Grundlaget for den danske politik på CO2-området blev allerede fastlagt i forbindelse med Folketingets behandling af »Energi 2000« i maj 1990: en 20 pct.s reduktion af CO2-emissionerne i 2005 i forhold til niveauet i 1988 baseret på en national indsats og virkemidler i EU.
Der kan ikke være tvivl om, at hvis man skal nå et så ambitiøst mål, må alle sektorer bidrage til at opfylde forpligtelsen, og derfor blev erhvervslivet også omfattet af CO2-afgiften.
Og den grønne afgiftspakke blev udformet sådan, at den tilskynder erhvervslivet til at investere i energiprojekter, samtidig med at den i mindst mulig udstrækning giver konkurrenceforvridning.
Og jeg kan sige, at de foreløbige uafhængige konsulentrapporter, vi har modtaget, viser, at den måde, tilbageføringen foregår på, har været meget formålstjenlig, og jeg skal for god ordens skyld endnu en gang slå fast, at der ikke skal penge i statskassen fra disse ordninger.
De har alene til formål at understøtte vores CO2-målsætning, og det vil sige, at alle pengene skal tilbageføres til erhvervslivet. Selv om jeg altså i dag må afvise at omformulere vores CO2-mål og vores virkemidler på det grønne afgiftsområde, så støtter Danmark, at vi får fastlagt et internationalt regelværk med faste kriterier og retningslinjer for, hvordan fælles gennemførelse kan fungere i praksis.
Men i Buenos Aires blev der besluttet et 2-årigt arbejdsprogram for udvikling af regelsættet for Kyoto-mekanismerne, og der kan derfor tidligst forventes regler for fælles gennemførelse i slutningen af år 2000.
Regeringen er af den opfattelse, at det først og fremmest er de enkelte lande, der selv skal gøre en indsats, og det er også det, der står i klimakonventionen, men vi vil bestemt ikke afvise, at man også kan bruge disse mekanismer, forudsat at reglerne er tilstrækkelig klare på området.